新構亭臺示諸弟姪
作者：白居易
朝代：唐

paragraphs: 平臺高數尺，臺上結茅茨。
東西疏二牖，南北開兩扉。
蘆簾前後卷，竹簟當中施。
清泠白石枕，疏涼黃葛衣。
開襟向風坐，夏日如秋時。
嘯傲頗有趣，窺臨不知疲。
東窗對華山，三峰碧參差。
南檐當渭水，臥見雲帆飛。
仰摘枝上果，俯折畦中葵。
足以充飢渴，何必慕甘肥。
況有好羣從，旦夕相追隨。